b'\n_START_ARTICLE_\nEduard Ludvig Frederik Springborg\n_START_PARAGRAPH_\nEduard Ludvig Frederik Springborg (f\xc3\xb8dt 25. februar 1848 i K\xc3\xb8benhavn, s\xc3\xb8n af kommandersergent Springborg, d\xc3\xb8d 1927). var Bygnings- og brandinspekt\xc3\xb8r i Aarhus, Ridder af Dannebrog, indehaver af Medaljen for 25 \xc3\xa5rs god tjeneste i Brandkorpset og Det svenske Fortjenstkors i guld. Springborg var i slutningen af 1800-tallet en af Aarhus store personligheder. Med mange betydelige poster, sit joviale v\xc3\xa6sen og et iltert temperament var han en mand, man ikke kunne ignorere.\n_START_SECTION_\nBrand- og bygningsinspekt\xc3\xb8r\n_START_PARAGRAPH_\nI 1877 blev Springborg udn\xc3\xa6vnt til brand- og bygningsinspekt\xc3\xb8r i Aarhus - en post han beholdte de n\xc3\xa6ste 37 \xc3\xa5r. Springborg reformerede brandv\xc3\xa6senet, der ved hans overtagelse bestod af en hel bataljon v\xc3\xa6rnepligtige. Springborg fik indf\xc3\xb8rt at man kunne k\xc3\xb8be sig fri for brandtjeneste, og for de indkomne penge, blev der indk\xc3\xb8bt materiel som spr\xc3\xb8jter og uniformer, ligesom han i 1885 fik etableret et fast brandkorps._NEWLINE_Fra 4. februar 1911 til 17. januar 1914 var Springborg ligeledes formand for Aarhus Brandkorpsforening.\n_START_SECTION_\nPosternes mand\n_START_PARAGRAPH_\nUdover stillingen som brand- og bygningsinspekt\xc3\xb8r var Springborg ogs\xc3\xa5 gennem mange \xc3\xa5r formand for Den konservative Klub, der i 1891 blev lagt ind under H\xc3\xb8jrev\xc3\xa6lgerforeningen. Han var ogs\xc3\xa5 formand for AGF, ligesom han var aktiv indenfor Aarhus Borgerlige Skydeselskab. I 1898 blev han formand for det nydannede SIKA - De samvirkende Idr\xc3\xa6tsklubber i Aarhus._NEWLINE_I t\xc3\xb8mrerl\xc3\xa6re 1864, svend 1869, rekrut 1870, sekondl\xc3\xb8jtnant 1872, premierl\xc3\xb8jtnant 1875. 1887 afskedspatent som kaptajn, 1914-18 pladskommandant i Aarhus. 1. april 1877-1. oktober 1913 bygnings- og brandinspekt\xc3\xb8r i Aarhus, mange\xc3\xa5rig formand for Brandinspekt\xc3\xb8rforeningen, \xc3\xa6resmedlem af samme og af Aarhus Brandkorpsforening.\n_START_SECTION_\nGrundlagde telefonselskabet\n_START_PARAGRAPH_\nSpringborg grundlagde i 1883 i samarbejde med J.M. Chr. Larsen Aarhus Telefonselskab A/S -det f\xc3\xb8rste telefonselskab i Aarhus. Springborg kunne se telefonens anvendelse i forhold til brandalarmering. Indtil telefonens indpas i Aarhus bestod brandvagten af en mand i domkirket\xc3\xa5rnet, der i tilf\xc3\xa6lde af brand kunne klimte med klokken.\n_START_SECTION_\nKonflikt med socialdemokraterne\n_START_PARAGRAPH_\nI slutningen af Springborg karriere ragede han oftere og oftere uklar med byr\xc3\xa5det, der var domineret af Socialdemokratiet. I december 1911 behandlede byr\xc3\xa5det Springsborg administrative evner, hvor udvalget for Unders\xc3\xb8gelse af Brandv\xc3\xa6senets Administration blandt andet kunne udtale: "I det hele taget er Brandv\xc3\xa6senets Regnskabv\xc3\xa6sen i en saa komplet Uorden, at det overhovedet ikke kan revideres. Der hersker et Sl\xc3\xb8seri, som man skulde tro umuligt i en offentlig Institution..."._NEWLINE_Ved Springborgs fratr\xc3\xa6delse i 1913 kom det anstrengte forhold til Socialdemokratiet endnu engang til syne. Den kongeligt udpegede borgmester Drechsel ville p\xc3\xa5 byr\xc3\xa5dets vegne komme med en tak til Springborg for hans arbejde i kommunens tjeneste og udtalte at: "Springborg havde v\xc3\xa6ret en omstridt Mand, men der var ingen Tvivl om, at han ogsaa havde v\xc3\xa6ret en meget pligtopfyldende Mand." Socialdemokratiet kunne med byr\xc3\xa5dsmedlemmerne J. Simonsen og Harald Jensen i spidsen dog ikke st\xc3\xb8tte op om at sige Springborg tak for god tjeneste.\n_START_SECTION_\nEfterm\xc3\xa6le\n_START_PARAGRAPH_\nSpringborg var en handlingens mand, der skabte sig mange venner og fjender. Han var blandt venner kendt for sin joviale natur og i brandkorpset var han bare kendt som Kaptajnen._NEWLINE_Springborg d\xc3\xb8de i 1927 og blev efterf\xc3\xb8lgende begravet p\xc3\xa5 Nordre Kirkeg\xc3\xa5rd. Hans gravsted blev dog sl\xc3\xb8jfet i 1962, hvorfor der ikke findes noget fysisk mindesm\xc3\xa6rke for ham i Aarhus l\xc3\xa6ngere.'